**ULKOMINISTERIÖ Muistio Liite 1**

Lainsäädäntöneuvos

Minna-Kaisa Liukko

**Ulkoministeriön asetus ulkoasiainhallinnon suoritteiden maksuista annetun ulkoministeriön asetuksen muuttamisesta**

**1 Tausta**

1.1. EU:n viisumisäännöstö

Viisumihakemusten käsittelyssä ja viisumimaksuissa noudatetaan yhteisön viisumisäännöstön laatimisesta annettua Euroopan parlamentin ja neuvoston asetusta (EU) N:o 810/2009 ja sen muuttamisesta annettua Euroopan parlamentin ja neuvoston asetusta (EU) 2019/1155, jäljempänä *EU:n* *viisumisäännöstö*[[1]](#footnote-1)*.* EU:n viisumisäännöstö on suoraan sovellettavissa viisumimaksujen osalta eikä edellytä erillisiä kansallisia täytäntöönpanotoimia. Viisumimaksut muuttuvat EU:n viisumisäännöstöön 20.6.2019 voimaan tulleiden muutosten johdosta ja niitä sovelletaan 2.2.2020 lukien. Ulkoministeriön maksuasetusta on tämän vuoksi päivitettävä.

1.2. EU:n viisumisäännöstön mukaiset maksut

Viisumimaksuista säädetään EU:n viisumisäännöstön 16 artiklassa. EU:n viisumisäännöstön muutoksen (EU) 2019/1155 myötä 2.2.2020 viisumimaksu nousee ja vaihtelee ryhmittäin. Pääsäännön mukaan viisumimaksu on aikuisilta 80 euroa ja 6 - 11-vuotiailta 40 euroa, minkä lisäksi on olemassa muita maksuryhmiä. Mahdollisuus myöntää maksuttomia viisumeita säilyy.

Viisumisäännöstöön lisätään em. muutoksessa uusi 25a artikla, jossa säädetään takaisinottoa koskevasta yhteistyöstä kolmannen maan kanssa. Tämän artiklan perusteella viisumin hinta voi olla 60, 120 tai 160 euroa. Komissio voi rajoittaa tiettyjen viisumisäännöstön artikloiden soveltamista sellaisten tiettyjen kolmansien maiden kansalaisiin nähden, joiden kansallisvaltiot eivät tee riittävää yhteistyötä jäsenmaiden kanssa laittomien maahantulijoiden palauttamisessa kotimaahansa. Komissio arvioi vuosittain artiklan 25a mukaista kolmannen maan yhteistyön tasoa.

Viisumisäännöstön 16 artiklan h kohdan mukaisesti komissio arvioi tarvetta tarkistaa vahvistettujen viisumimaksujen määrää kolmen vuoden välein ottaen huomioon objektiiviset perusteet, kuten Eurostatin julkaiseman unionin laajuisen yleisen inflaatioasteen ja jäsenvaltioiden virkamiesten palkkojen painotetun keskiarvon. Komissio antaa noiden arvioiden perusteella tarvittaessa EU viisumisäännöstön 51 a artiklan mukaisesti delegoituja säädöksiä EU:n viisumisäännöstön muuttamisesta viisumimaksujen määrän osalta. Mahdolliset jatkossa tehtävät muutokset EU:n viisumisäännöstön mukaisiin maksuihin tulevat voimaan ilman erillistä kansallista sääntelyä.

1.3. Euroopan unionin ja kolmansien maiden väliset viisumihelpotussopimukset

Edellä mainitun EU:n viisumisäännöstön lisäksi viisumihakemusten käsittelyyn ja viisumimaksuihin sovelletaan myös Euroopan unionin ja kolmansien maiden välisisiä viisumihelpotussopimuksia.

Viisumihelpotussopimukset ovat Euroopan unionin yksinomaiseen toimivaltaan kuuluvia sopimuksia. Sopimukset ovat suoraan unionin toimielimiä ja jäsenvaltioita velvoittavia. Viisumihelpotussopimuksilla edistetään vuorovaikutusta EU:n ja toisen sopimusmaan kansalaisten välillä. Sopimuksilla helpotetaan lyhytaikaisten viisumeiden myöntämistä ja niissä on sovittu myös viisumeiden maksuista. EU on solminut yhteensä 12 eri valtion kanssa viisumihelpotussopimuksen. Maat, joiden kanssa viisumihelpotussopimus on solmittu; Albania, Armenia, Azebaidzan, Bosnia ja Hertsegovina, Georgia, Kap Verde, Makedonia, Moldova, Montenegro, Serbia, Ukraina ja Venäjä. Pääsääntöisesti viisumien maksut ovat viisumihelpotussopimuksissa 35 euroa, mutta joitakin sopimuskohtaisia eroja hinnoissa voi olla. Lisäksi sopimuksissa on erikseen sovittu tilanteista, joissa viisumimaksu voidaan jättää perimättä. Koska viisumeiden hinnat määräytyvät sopimuskohtaisesti, ei niistä säädetä erikseen asetuksen liitteen maksutaulukossa, vaan viisumihelpotussopimusten mukaisista maksuista ohjeistetaan edustustoja erikseen ministeriön sisäisellä ohjeella.

1.4. Ulkomaalaislain 155 a §

Ulkomaalaislain (301/2004) 155 a §:ssä säädetään Euroopan unionin kansalaisen perheenjäsenen maahantulosta ja viisumimaksuista. Ulkomaalaislain 155 a §:n 3 momentissa säädetään, että Euroopan unionin kansalaisen perheenjäsenen viisumihakemus käsitellään maksutta, mahdollisimman pian ja nopeutettua menettelyä noudattaen. Sääntely perustuu viisumihakemuksen käsittelyn maksuttomuuden ja nopeuden osalta vapaan liikkuvuuden direktiivin ([Direktiivi 2004/38/EY Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella](http://eur-lex.europa.eu/legal-content/FI/TXT/?uri=celex:32004L0038R(01))) 5 artiklan 2 kohtaan, joka on saatettu kansallisesti täytäntöön ulkomaalaislaissa.

1.5. Ehdotuksen keskeinen sisältö

Uuden viisumisäännöstön mukaisesti viisumeiden hinnat muuttuvat 2.2.2020 lukien, minkä vuoksi ministeriön maksuasetusta on päivitettävä. Viisumimaksuista ei enää säädettäisi asetuksen liitteessä, koska niistä säädetään viisumisäännöstössä, joka on kansallisesti suoraan sovellettavaa. Viisumimaksuista laaditaan erillinen ohjeistus edustustoille.

1.6. Muutosehdotus liitteeseen:

Viisumimaksuja koskevat maininnat ehdotetaan poistettavan liitteestä. Viisumin kiinnittämiseen tarkoitetun lomakkeen maksua ja viisumipäätöksestä tehdyn oikaisuvaatimuksen käsittelymaksua koskevat maininnat säilyisivät liitteessä. Viisumin kiinnittämiseen tarkoitetun lomakkeen maksua ehdotetaan korotettavan 10 eurosta 15 euroon.

Muilta osin asetuksen liiteenä olevaan maksutaulukkoon ei ehdoteta muutoksia.

**2. Säännöskohtaiset perustelut**

**1 §. Soveltamisala**. Pykälässä säädettäisiin soveltamisalasta. Asetuksella säädettäisiin ulkoministeriön ja edustustojen suoritteista perittävistä maksuista. Pykälän 1 momentin sanamuotoa lakiteknisesti tarkennettaisiin siten, että siihen on lisättäisiin viittaukset muuhun lainsäädäntöön, muihin valtion maksuperustelain (150/1992) perusteella annettuihin ministeriöiden asetuksiin sekä yhteisön viisumisäännöstön laatimisesta annettuun Euroopan parlamentin ja neuvoston asetukseen (EU) N:o 810/2009 ja sen muuttamisesta annettuun Euroopan parlamentin ja neuvoston asetukseen (EU) 2019/1155.

Pykälän 2 momentissa säädettäisiin kunniakonsulaattien tuottamista julkisoikeudellisista suoritteista. Momentti vastaisi nykyistä 2 momenttia.

**3 §. Maksulliset julkisoikeudelliset suoritteet.** Pykälän1 momentin 3 kohta viisumeista ja viisumipäätöksestä tehdyn oikaisuvaatimuksen käsittelystä ehdotetaan kumottavan. Viisumeista ehdotetaan säädettävän ehdotettavassa uudessa 3 b §:ssä.

|  |  |
| --- | --- |
| **3b §. Viisumimaksut.** Säännös olisi uusi ja siinä ehdotetaan säädettävän keskitetysti viisumimaksuista.  |   |

 Pykälän 1 momentissa viitattaisiin edellä mainittuun EU:n viisumisäännöstöön, jossa säädetään viisumeiden maksuista.

Pykälän 2 momentissa viitattaisiin ulkomaalaislakiin (301/2004) siltä osin kuin kysymys on Euroopan unionin kansalaisen perheenjäsenen maahantuloon liittyvästä viisumimaksusta. Ulkomaalaislain 155 a §:n 3 momentin mukaan Euroopan unionin kansalaisen perheenjäsenen viisumihakemus käsitellään maksutta, mahdollisimman pian ja nopeutettua menettelyä noudattaen. Koska Euroopan unionin kansalaisen perheenjäsenen viisumihakemuksen käsittely on maksutonta suoraan ulkomaalaislain (301/2004) 155 a §:n 3 momentin perusteella, ei siitä säädetä erikseen asetuksen 2 §:ssä, jossa on lueteltu maksuttomat suoritteet.

Pykälän 3 momentissa viitattaisiin Euroopan unionin ja kolmannen maan välisiin viisumihelpotussopimuksiin, joiden perusteella kyseisen sopimuspuolen kansalaiselta perittäisiin sopimuksen mukainen maksu.

Pykälän 4 momentissa säädettäisiin neuvoston asetuksen (EY) N:o 333/2002[[2]](#footnote-2) mukaisen lomakkeen maksusta. Euroopan unionin neuvosto on antanut 18 päivänä helmikuuta 2002 asetuksen, jonka nimi on ”*neuvoston asetus (EY) N:o 333/2002 sellaisen lomakkeen yhtenäisestä kaavasta, johon kiinnitetään jäsenvaltioiden niille henkilöille myöntämät viisumit, joiden matkustusasiakirjaa lomakkeen laativa jäsenvaltio ei tunnusta*.” Suomella on käytössä EY-säädöksen 333/2002 mukainen viisumin kiinnittämiseen tarkoitettu lomake eli ns. irtolehtiviisumi. Lomaketta käytetään silloin, kun viisumi myönnetään henkilölle, jolla ei ole Suomen hyväksymää matkustusasiakirjaa.

Kyseisessä neuvoston asetuksessa ei ole säädetty lomakkeen hinnasta, minkä vuoksi siitä voidaan säätää erikseen kansallisesti. Lomakkeesta perittäisiin liitteen 1 mukainen maksu. Maksua ei kuitenkaan peritä, mikäli kyseiseltä henkilöltä ei peritä viisumimaksua. Asetuksessa ehdotetaan, että lomakkeen maksua korotettaisiin 10 eurosta 15 euroon vastamaan lomakkeiden omakustannusarvon mukaista hintaa. Maksumuutos perustuu käsittelykustannusten muutoksiin.

Pykälän 5 momentissa säädettäisiin viisumipäätöksestä tehdyn oikaisuvaatimuksen käsittelystä perittävästä maksusta. Momentti vastaisi voimassa olevan asetuksen 3 §:n 1 momentin 3 kohtaa, joka ehdotetaan kumottavan.

**3. Taloudelliset vaikutukset**

Viisumisäännöstön muuttumisen myötä viisumimaksut nousevat.

Viisumeita haettiin Suomen edustustoissa seuraavasti:

vuonna 2016 yhteensä 550.004 viisumihakemusta,

vuonna 2017 yhteensä 827.475 viisumihakemusta,

vuonna 2018 yhteensä 768.978 viisumihakemusta ja

vuoden 2019 lokakuuhun noin 764 561 viisumihakemusta.

Viisumeista saadut tuotot ovat olleet:

vuonna 2016 19.488.782 euroa

vuonna 2017 28.814.423 euroa

vuonna 2018 27.473.022 euroa

30.9.2019 saakka 25.189.820 euroa

Viisumisäännöstön maksumuutoksilla voidaan alustavasti arvioida olevan maksullisen toiminnan tuottoja noin 2 000 000 euroa lisäävä vaikutus vuositasolla. Epävarmojen muuttujien johdosta kuten esimerkiksi kysynnän mahdollisen kasvun johdosta arviot ovat kuitenkin suuntaa-antavia.

**4. Asian valmistelu ja voimaantulo**

Asetus on valmisteltu ulkoministeriössä. Asetusehdotus ja siihen liittyvä muistio ovat olleet lausunnolla verkkopalvelussa [www.lausuntopalvelu.fi](http://www.lausuntopalvelu.fi). Kohdennettu lausuntopyyntö on lähetetty sisäministeriölle, Maahanmuuttovirastolle, valtiovarainministeriölle, Suomi-Seuralle sekä Suomen edustustoille.

Asetus on tarkoitettu tulemaan voimaan 2 päivänä helmikuuta 2020, samanaikaisesti Euroopan parlamentin ja neuvoston asetuksen (EU) 2019/1155 soveltamisen alkaessa jäsenvaltioissa.

1. Euroopan parlamentin ja neuvoston asetus (EU) 2019/1155, annettu 20 päivänä kesäkuuta 2019, yhteisön viisumisäännöstön laatimisesta annetun asetuksen (EY) N:o 810/2009 (EU:n viisumisäännöstö) muuttamisesta. [↑](#footnote-ref-1)
2. Neuvoston asetus (EY) N:o 333/2002, annettu 18 päivänä helmikuuta 2002, sellaisen lomakkeen yhtenäisestä kaavasta, johon kiinnitetään jäsenvaltioiden niille henkilöille myöntämät viisumit, joiden matkustusasiakirjaa lomakkeen laativa jäsenvaltio ei tunnusta. [↑](#footnote-ref-2)